b'\n_START_ARTICLE_\nLahingukool\n_START_SECTION_\nTegevus\n_START_PARAGRAPH_\nKooli \xc3\xbclesandeks on vanemallohvitseride ja reservohvitseride koolitamine ning t\xc3\xa4iend\xc3\xb5pe. _NEWLINE_Vanemallohvitseri kursus (VAK) algab augustis ja l\xc3\xb5peb juunis, koosnedes baasosast (VABK) ja erialaosast (VAEK), mis sageli toimub v\xc3\xa4ljaspool kooli vastavates v\xc3\xa4eosades._NEWLINE_Reservohvitsere koolitatakse nii ajateenijatest (RR\xc3\x9cBKA kursustel) kui ka vabatahtlike reservohvitseride kursustel (VROK).\n_START_SECTION_\n1920\xe2\x80\x931940\n_START_PARAGRAPH_\nVabaduss\xc3\xb5jas ei olnud soodsaid v\xc3\xb5imalusi allohvitseride ettevalmistamiseks, sest iga mees oli h\xc3\xa4davajalik v\xc3\xb5itlemiseks rindel. S\xc3\xb5ja l\xc3\xb5ppedes vajas kaitsev\xc3\xa4gi aga allohvitsere, kes oleksid suutelised kasvatama ja \xc3\xb5petama s\xc3\xb5dureid rahuajal. _NEWLINE_Vajaliku kaadri koolitamiseks moodustati jala-, suurt\xc3\xbcki- ja ratsav\xc3\xa4ekoolid, mis paiknesid Tallinnas. _NEWLINE_Jalav\xc3\xa4ekoolile pandi alus 20. mail 1920 s\xc3\xb5jaministri p\xc3\xa4evak\xc3\xa4suga nr 321. Seda kuup\xc3\xa4eva loetakse Allohvitseride Kooli s\xc3\xbcnnip\xc3\xa4evaks ja sama kuup\xc3\xa4eva (20. mai) t\xc3\xa4histatakse ka lahingukooli aastap\xc3\xa4evana. _NEWLINE_Allohvitseride Kool sai oma nime 1921. aasta jaanuaris jala-, suurt\xc3\xbcki- ja ratsav\xc3\xa4e koolide \xc3\xbchendamisel \xc3\xbcheks v\xc3\xa4eosaks. 1928. aasta s\xc3\xbcgisel l\xc3\xb5petati ajateenijate allohvitseride ettevalmistamine Allohvitseride Koolis, kooli ainsaks \xc3\xbclesandeks j\xc3\xa4i t\xc3\xa4ienduskursuste korraldamine \xc3\xbcleajateenijatele. Samas paigutati Allohvitseride Kool Juhkentalist \xc3\x9clemiste kasarmutest Tondile II plokki._NEWLINE_1936. aastal Allohvitseride Kool likvideeriti ja sama aasta l\xc3\xb5pus asutati Lahingukool. Lahingukooli \xc3\xb5ppet\xc3\xb6\xc3\xb6 eesm\xc3\xa4rgiks oli ohvitseride, allohvitseride ja portupee-aspirantide s\xc3\xb5jalise kasvatuse s\xc3\xbcvendamine, lahingutehniliste ja taktikaliste ettevalmistuste t\xc3\xa4iendamine, viimistlemine ja \xc3\xbchtlustamine. Samuti erialaste teadmiste ja oskuste andmine, uute t\xc3\xa4iendamine, viimistlemine ja \xc3\xbchtlustamine, uute relvade ja v\xc3\xb5itlusvahendite k\xc3\xa4sitsemine ning katsetamine.\n_START_SECTION_\nTaasloomine\n_START_PARAGRAPH_\nKaitsev\xc3\xa4e Lahingukool taasasutati 27. detsembril 1992 asukohaga V\xc3\xb5rus Meegom\xc3\xa4el endises Kuperjanovi \xc3\x9cksik-jalav\xc3\xa4epataljoni majutuskohas vanas ALMAV\xc3\x9c autokoolis. _NEWLINE_Esmaseks \xc3\xbclesandeks sai ajateenijatest nooremallohvitseride ja kaadrikaitsev\xc3\xa4elastest vanemallohvitseridele hariduss\xc3\xbcsteemi ja v\xc3\xa4lja\xc3\xb5ppe arendamine. Selleks asutati seersandikursus (SK) ja veeblikursus (VK). Eeskuju v\xc3\xb5eti sageli Soome kaitsej\xc3\xb5ududest, kus said v\xc3\xa4lja\xc3\xb5ppe mitmed instruktorid. Aastas \xc3\xb5petati kaitsev\xc3\xa4ele v\xc3\xa4lja 2\xe2\x80\x933 u 150\xe2\x80\x93200-liikmelist lendu noorem- ja vanemallohvitsere, mis tagas ja s\xc3\xa4ilitas \xc3\xb5ppekvaliteedi k\xc3\xb5rge taseme koolis ning arendas \xc3\xbchtlast lahingulist ettevalmistust kogu kaitsev\xc3\xa4es._NEWLINE_2000. aastate algul l\xc3\xb5petati koolis ajateenijate-nooremallohvitseride ettevalmistamine. J\xc3\xa4tkati vanemallohvitseride ja reservohvitseride kursustega._NEWLINE_Lahingukool liitus Kaitsev\xc3\xa4e \xc3\x9chendatud \xc3\x95ppeasutustega 2010. aasta 1. augustil. 2014. aastal valmis V\xc3\xb5rus Taara linnakus kaasaegne kasarmu- ja \xc3\xb5ppehoone ning 2014. \xc3\xb5ppeaasta algas uues majas.'